P r e d k l a d a c i a  s p r á v a

Európska rada zasadala v Bruseli v dňoch 16. a 17. júna 2005. Na jej okraji sa uskutočnili separátne rokovania predsedov vlád a ministrov zahraničných vecí. Delegáciu SR na stretnutí viedol predseda vlády Mikuláš Dzurinda. 

Rokovania letného samitu Európskej rady sa sústredili na dosiahnutie politickej dohody k rámcovému finančnému výhľadu na roky 2007 – 2013 a posúdenie situácie ohľadom ratifikácie Zmluvy o Ústave pre Európu. 

•	Európska rada posúdila aktuálny stav ratifikačného procesu Zmluvy o Ústave pre Európu a perspektívu jeho ďalšieho vývoja s prihliadnutím na neúspešné referendá vo Francúzsku a Holandsku. Dohodla sa na pokračovaní ratifikačného procesu, zároveň bol členským krajinám poskytnutý čas na reflexiu. Európska rada prijala „Vyhlásenie k ratifikácii Zmluvy o Ústave pre Európu“. 

•	Rokovania o novej finančnej perspektíve EÚ na roky 2007 - 2013 sa skončili neúspešne. Posledný kompromisný návrh luxemburského predsedníctva nakoniec odmietlo päť krajín. Veľká Británia prevzala 1. júla predsedníctvo EÚ a bude pokračovať v rokovaniach o finančnej perspektíve. 

•	V ďalších bodoch sa Európska rada zaoberala lisabonskou stratégiou, trvalo udržateľným rozvojom, otázkami terorizmu, Haagskeho programu, boja proti HIV/AIDS a iným prenosným chorobám, iniciatíve „zelená diplomacia“ a vonkajším vzťahom.